Document ID: 32003R1667

Komisijas Regula (EK) Nr. 1667/2003
(2003. gada 1. septembris)
par Padomes Regulas (EK, Euratom) Nr. 58/97 īstenošanu attiecībā uz izņēmumiem, kas piešķirami uzņēmējdarbības strukturālajā statistikā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK, Euratom) Nr. 58/97 (1996. gada 20. decembris) par uzņēmējdarbības strukturālo statistiku [1], kurā jaunākie grozījumi izdarīti ar Eiropas Parlamenta un Padomes Regulu (EK) Nr. 2056/2002 [2], un jo īpaši tās 12. panta x) punktu,
tā kā:
(1) Ar Regulu (EK, Euratom) Nr. 58/97 ir izveidota vienota sistēma Kopienas statistikas apkopošanai par kredītiestāžu un pensiju fondu struktūru, darbību, veikumu un konkurētspēju, kā arī par izdevumiem vides aizsardzības jomā.
(2) Regulas (EK, Euratom) Nr. 58/97 11. pants paredz, ka pārejas posmā var pieļaut izņēmumus no minētās regulas pielikumu noteikumiem.
(3) Dalībvalstis ir lūgušas paredzēt izņēmumus atsevišķiem Regulas (EK, Euratom) Nr. 58/97 2. pielikuma noteikumiem attiecībā uz rādītājiem 21 11 0, 21 12 0 un 21 14 0 laikposmā no 2001. gada līdz 2004. gadam, lai varētu izveidot vajadzīgās datu vākšanas sistēmas vai pielāgot esošās sistēmas un lai līdz regulas 2. pielikumā paredzētā pārejas posma beigām minētās regulas noteikumi būtu izpildīti.
(4) Dalībvalstis ir lūgušas noteikt izņēmumus atsevišķiem Regulas (EK, Euratom) Nr. 58/97 6. pielikuma noteikumiem attiecībā uz kredītiestādēm laikposmā no 2001. gada līdz 2003. gadam, lai varētu izveidot vajadzīgās datu vākšanas sistēmas vai pielāgot esošās sistēmas un lai līdz regulas 6. pielikumā paredzētā pārejas posma beigām minētās regulas noteikumi būtu izpildīti.
(5) Dalībvalstis ir lūgušas noteikt izņēmumus atsevišķiem Regulas (EK, Euratom) Nr. 58/97 7. pielikuma noteikumiem attiecībā uz pensiju fondiem laikposmā no 2002. gada līdz 2004. gadam, lai varētu izveidot vajadzīgās datu vākšanas sistēmas vai pielāgot esošās sistēmas un lai līdz regulas 7. pielikumā paredzētā pārejas posma beigām minētās regulas noteikumi būtu izpildīti.
(6) Minētie izņēmumi ir jāparedz, jo dalībvalstu datu vākšanas sistēmām nepieciešama turpmāka pielāgošana.
(7) Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Izņēmumus no Regulas (EK, Euratom) Nr. 58/97 2. pielikuma 4. iedaļas rādītājiem piešķir uz laikposmu no 2001. pārskata gada līdz 2004. pārskata gadam, kā norādīts šīs regulas I pielikumā.
2. pants
Izņēmumus no Regulas (EK, Euratom) Nr. 58/97 6. pielikuma 4. iedaļas rādītāju saraksta piešķir uz laikposmu no 2001. pārskata gada līdz 2003. pārskata gadam, kā norādīts šīs regulas II pielikumā.
3. pants
Izņēmumus no Regulas (EK, Euratom) Nr. 58/97 7. pielikuma 4. iedaļas rādītāju saraksta piešķir uz laikposmu no 2002. pārskata gada līdz 2004. pārskata gadam, kā norādīts šīs regulas III pielikumā.
4. pants
Šī regula stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 1. septembrī

Labels: 4
15
19